ওই দেয়ালচিত্রটি আঁকা হয়েছিল বাংলা নববর্ষ ১৪২৪ বরণ করার উদ্দেশ্যে। পরিহাস বা বক্রাঘাতের বিষয়টি আছে ইতিহাসে। বাংলাবর্ষ গণনা বা বঙ্গাব্দ গণনারীতি উদ্ভাবিত হয় সৌর ও চান্দ্রবর্ষ গণনার সংমিশ্রণে, যদিও বাংলা বর্ষপঞ্জিকে সৌর বর্ষপঞ্জি রূপেই চিহ্নিত করা হয়। আসলে আলাউদ্দীন হুসেন শাহ, যিনি তদানীন্তন বাংলার সুলতান ছিলেন পঞ্চদশ শতকের প্রথমার্ধে ইসলামি চান্দ্রবর্ষের (হিজরি) সঙ্গে বাংলাদেশে প্রচলিত সৌর বর্ষপঞ্জির সংযুক্তিতে বাংলা বর্ষপঞ্জি প্রস্তুত করেন। অর্থাৎ সর্ব অর্থে এটি একটি ধর্মনিরপেক্ষ বর্ষপঞ্জি।